CELEX: 32005D0756
Language: mt
Date: 2005-10-17 00:00:00
Title: Deċiżjoni tal-Kunsill tas- 17 ta’ Ottubru 2005 li tħassar id-Deċiżjoni 2001/131/KE li tikkonkludi l-proċedura ta’ konsultazzjoni ma’ Ħaiti taħt l-Artikolu 96 tal-Ftehim ta’ Sħubija ta’ l-AKP-KE

27.6.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               48
            
         DEĊIŻJONI TAL-KUNSILL
   tas-17 ta’ Ottubru 2005
   li tħassar id-Deċiżjoni 2001/131/KE li tikkonkludi l-proċedura ta’ konsultazzjoni ma’ Ħaiti taħt l-Artikolu 96 tal-Ftehim ta’ Sħubija ta’ l-AKP-KE
   (2005/756/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabilixxi l-Komunità Ewropea,
   Wara li kkunsidra l-Ftehim ta’ Sħubija AKP-KE (1), li daħal fis-seħħ fl-1 ta’ April 2003, u partikolarment l-Artikolu 96 tiegħu,
   Wara li kkunsidra l-ftehim intern bejn ir-rappreżentanti tal-gvernijiet ta’ l-Istati Membri, fl-laqgħa mal-Kunsill, rigward il-miżuri u l-proċeduri li se jittieħdu biex il-Ftehim ta’ Sħubija AKP-KE (2), u partikolarment l-Artikolu 3 tiegħu, jiġi implimentat
   Wara li kkunsidra l-proposta mill-Kummissjoni,
   Billi:
   
               (1)
            
            
               Fuq il-bażi tad-Deċiżjoni 2001/131/KE (3), skond l-Artikolu 96(2)(ċ) tal-Ftehim ta' Sħubija ta’ l-AKP-KE “miżuri xierqa” ġew adottati li taħthom l-għajnuna finanzjarja mogħtija lill-Ħaiti ġiet sospiża parzjalment.
            
         
               (2)
            
            
               Id-Deċiżjoni 2004/681/KE tiskadi fil-31 ta’ Diċembru 2005 u teħtieġ reviżjoni tal-miżuri wara sitt xhur.
            
         
               (3)
            
            
               F’Marzu 2005 grupp ta’ ħidma, stabbilit mill-presidenza ta’ l-Unjoni Ewropea f’Ħaiti, il-Kummissjoni tal-Komunitajiet Ewropej u r-rappreżentanti ta’ l-Istati Membri f’Ħaiti, ħarġu rapport ta' evalwazzjoni dwar il-progress ta' impenji espliċiti tal-Gvern ta' Ħaiti fir-rigward ta' l-elementi essenzjali ta' l-Artikolu 9 tal-Ftehim ta’ Sħubija AKP-KE, partikolarment ir-rispett għad-drittijiet tal-bniedem, il-prinċipji demokratiċi u l-istat ta’ dritt, bil-ħsieb li l-pajjiż jerġa’ jkollu tmexxija demokratika kostituzzjonali sħiħa.
            
         
               (4)
            
            
               Is-sitwazzjoni attwali f’Ħaiti hija tassew allarmanti f’dak li għandu x’jaqsam mas-sigurtà, ir-rispett għad-drittijiet tal-bniedem u l-faqar. Dan ġie ikkonfermat bir-rapport tal-missjoni tal-Kunsill tas-Sigurtà tan-Nazzjonijiet Uniti ta’ April 2005. Madankollu, il-Komunità internazzjonali affermat mill-ġdid diversi drabi l-impenn tagħha li tappoġġja l-Gvern Temporanju u l-poplu ta’ Ħaiti fl-isforzi tagħhom f’isem id-demokrazija u l-iżvilupp ekonomiku u soċjali.
            
         
               (5)
            
            
               Il-Gvern Temporanju ħaqqu l-kunfidenza ta’ l-Unjoni Ewropea biex jassigura transizzjoni politika b’mod partikolari permezz ta' l-organizzazzjoni ta' elezzjonijiet ħielsa u ġusti f’konformità sħiħa mal-kalendarju elettorali mħabbar,
            
         IDDEĊIEDA KIF ĠEJ:
   Artikolu 1
   Id-Deċiżjoni 2001/131/KE hija hawnekk revokata.
   Artikolu 2
   Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea. L-ittra annessa għal din id-Deċiżjoni għandha tintbagħat lill-awtoritajiet tal-Ħaiti.
   Artikolu 3
   Il-Parlament Ewropew għandu jkun immedjatament u kompletament infurmat b’din id-Deċiżjoni.
   
      Magħmula fi Brussel, 17 ta’ Ottubru 2005.
      
         
            Għall-Kunsill
         
         
            Il-President
         
         M. BECKETT
      
   
   
      (1)  ĠU L 317, 15.12.2000, p. 3.
   
      (2)  ĠU L 317, 15.12.2000, p. 376.
   
      (3)  ĠU L 48, 17.2.2001, p. 31. Deċiżjoni kif l-aħħar emendata bid-Deċiżjoni 2004/681/KE (ĠU L 311, 8.10.2004, p. 30).
   
      ANNESS
      Għażiż Sinjur,
      L-Unjoni Ewropea tagħti l-akbar importanza lid-dispożizzjonijiet ta’ l-Artikolu 9 tal-Ftehim ta’ Cotonou. Is-Sħubija AKP-KE hija bbażata fuq ir-rispett lejn id-drittijiet tal-bniedem, il-prinċipji demokratiċi u l-istat ta’ dritt. Dawn huma elementi essenzjali tal-Ftehim u għalhekk jagħmlu l-bażi tar-relazzjonijiet ta’ bejnietna.
      F’dan ir-rigward, l-Unjoni Ewropea segwiet mill-qrib it-transizzjoni f’Ħaiti li bdiet bil-ħatra tal-Gvern Temporanju ġdid f’Ħaiti, taħt it-tmexxija tiegħek, li ħa l-ġurament fis-17 ta’ Marzu 2004 wara proċess ta’ konsultazzjoni estensiv ibbażat fuq il-pjan CARICOM/OAS.
      Fit-12 ta’ Mejju 2004, saru diskussjonijiet fi Brussel bejnek u bejn il-Kummissjoni Ewropea bil-ħsieb li tiġi eżaminata l-aġenda politika tal-Gvern Temporanju fir-rigward tar-restawr tat-tmexxija demokratika u kostituzzjonali. L-Unjoni Ewropea ħadet nota ta' l-impenji tiegħek partikolarment f'dak li għandu x'jaqsam mat-titjib fis-sitwazzjoni ta' drittijiet tal-bniedem, il-ħolqien ta' prinċipji demokratiċi inkluż it-twettiq ta' elezzjonijiet ħielsa u ġusti, l-istat ta' dritt u governanza tajba, kif iddikjarat fl-ittra tiegħek tal-25 ta' Mejju 2004 lill-Kummissjoni Ewropea. Dak l-impenji, li jibqgħu validi bħala essenzjali għall-kooperazzjoni dwar l-iżvilupp tagħna, għandhom eventwalment iwasslu għal stabbiltà politika akbar f’Ħaiti.
      L-Unjoni Ewropea qed issegwi mill-qrib l-iżviluppi fl-oqsma kollha f’Ħaiti u kellha rwol attiv ħafna fl-isforzi tal-Komunità Internazzjonali biex tgħin lill-pajjiż jimxi fit-triq ambizzjuża u diffiċli tiegħu lejn tmexxija demokratika. Nemmnu bis-sħiħ fid-dritt tal-poplu ta’ Ħaiti għal ħajja aħjar, f’Ħaiti li hija sigura u stabbli, fejn il-prinċipji demokratiċi, id-drittijiet tal-bniedem, l-istat ta’ dritt u governanza tajba huma rrispettati bis-sħiħ.
      L-Unjoni Ewropea, kif taf, kellha rwol importanti fil-formulazzjoni u l-adozzjoni tal-Qafas Temporanju ta’ Kooperazzjoni u kienet l-akbar donatriċi unika għal impenn lejn l-iżvilupp f'Ħaiti fil-Konferenza ta' Washington fl-2004. Minn dak iż-żmien ’l hawn, sar ħafna progress u ċ-ċirkulazzjoni tal-fondi bil-mod il-mod qiegħda tilħaq il-livelli mixtieqa hekk kif il-kapaċità tal-pajjiżi li jassorbu l-għajnuna finanzjarja u teknika qiegħda tikber.
      L-Unjoni Ewropea ħadmet mill-qrib ma’ l-aġenti internazzjonali importanti u esprimiet l-appoġġ sħiħ tagħha għall-Missjoni tan-NU f’Ħaiti, MINUSTAH, u l-isforzi kbar tagħha biex tgħin lill-Gvern u lill-Pulizija Nazzjonali ta’ Ħaiti biex jistabbilixxu s-sigurtà u l-istabbiltà li huma meħtieġa sabiex il-pajjiż jimxi ’l quddiem lejn l-elezzjonijiet fil-ħarifa ta’ l-2005 u għall-implimentazzjoni b’suċċess tal-programmi ta' żvilupp sostenibbli.
      L-Unjoni Ewropea analizzat il-progress li ntlaħaq min-naħa politika u ekonomika, permezz tar-riżorsi proprji tagħha u permezz tar-rapporti tal-Kunsill tas-Sigurtà dwar Ħaiti. Aħna nemmnu li l-proċess demokratiku f'Ħaiti jibbenefika minn sostenn finanzjarju addizzjonali u għaldaqstant aħna iddeċidejna li l-miżuri meħuda taħt id-Deċiżjoni 2001/131/KE jiġu revokati, u li kooperazzjoni sħiħa terġa' tibda ma' Ħaiti bl-istrumenti disponibbli kollha, inkluż għajnuna possibbli fil-budget. Taħt dawk il-miżuri, il-firma tal-Programm Nazzjonali Indikattiv (NIP) għal Ħaiti skond id-9 EDF kellha ssir wara l-elezzjonijiet nazzjonali u mal-gvern il-ġdid elett b’mod demokratiku. Bħalissa l-ipprogrammar tad-9 EDF jinsab għaddej mal-Gvern tiegħek u l-NIP issa se jiġi ffirmat hekk kif dan l-eżerċizzju ta’ ipprogrammar jintemm. Huwa importanti li dan il-proċess jagħmel progress malajr kemm jista’ jkun sabiex l-azzjonijiet relatati li jġibu benefiċċji għal poplu ta' Ħaiti jiġu implimentati malajr. Aħna, madanakollu nixtiequ nisħqu, li t-tħassib tagħna dwar is-sitwazzjoni f'pajjiżek jibqa'.
      Huwa importanti għas-suċċess tal-kooperazzjoni li tiġi żgurata kapaċità msaħħa u impenjattiva għall-għajnuna, li bħalissa hija nieqsa, permezz ta' governanza tajba u miżuri għal bini ta’ kapaċità ta' l-amministrazzjoni ta’ l-għajnuna. L-Unjoni Ewropea tistenna lill-Gvern Temporanju u lill-gvern elett ġdid ta' Ħaiti jieħdu passi deċiżivi f'dan ir-rispett. Il-metodi ta’ implimentazzjoni ser ikunu dawk adattati għall-kapaċità tal-pajjiż għall-amministrazzjoni adegwata tal-finanzi pubbliċi.
      L-Unjoni Ewropea ser tissorvelja mill-qrib aktar żviluppi fil-proċess ta’ demokratizzazzjoni, b’mod partikolari f’dak li għandu x'jaqsam mal-kisba ta’ l-impenji tal-Gvern Temporanju f’oqsma tad-drittijiet tal-bniedem, id-djalogu nazzjonali, il-prinċipji demokratiċi, il-governanza ekonomika u l-passi lejn elezzjonijiet lokali, nazzjonali u presidenzjali. F'dan ir-rigward, l-Unjoni Ewropea ser tappoġġa l-proċess elettorali li għaddej bħal issa. F'dan il-kuntest l-Unjoni Ewropea tistenna lill-Gvern Temporanju jieħu azzjoni effettiva sabiex jiżgura r-rispett lejn id-drittijiet tal-bniedem u l-progress fl-istat ta' dritt - inkluż billi jieħu passi sabiex ksur tad-drittijiet tal-bniedem ma jibqgħux impuniti u ifittex aktar riformi tal-Pulizija Nazzjonali ta' Ħaiti u fis-settur ġudizzjarju. L-Unjoni Ewropea tħeġġeġ ukoll lill-gvern ta' Ħaiti sabiex jibqa' jfittex djalogu politiku inklussiv mal-forzi kollha politiċi u soċjali li jirrinunzjaw il-vjolenza bil-ħsieb li tinkiseb stabbiltà dejjiema u rikonċiljazzjoni nazzjonali f'Ħaiti. Aħna ninnotaw ir-reviżjoni possibbli tal-kalendarju elettorali fejn l-elezzjonijiet lokali jsiru f'Diċembru 2005 u l-Elezzjonijiet Nazzjonali u Presidenzjali jsiru f'żewg fażijiet f'Novembru 2005 u f'Jannar 2006, li xorta jippermettu lill-Gvern il-ġdid jibda jiggverna minn Frar 2006. L-Unjoni Ewropea tħeġġeġ lill-Gvern ta' Ħaiti li jibqa' impenjat għall-preparazzjonijiet u l-kondotta ta' elezzjonijiet ħielsa u ġusti b'enfasi fuq l-importanza li jiġi evitat aktar dewmien fil-programm elettorali. L-Unjoni Ewropea innifisha qegħda tipprovdi appoġġ għall-proċess elettorali għal prezz ta' EUR 18-il miljun. Barra minn hekk, l-Unjoni Ewropea qiegħda tikkonsidra Missjoni Elettorali ta’ Osservazzjoni.
      L-Unjoni Ewropea se tkompli l-assoċjazzjoni mill-qrib ma’ l-iżviluppi f’Ħaiti permezz ta’ djalogu politiku kontinwu u mtejjeb, fil-kuntest tal-Ftehim tal-Cotonou, mal-gvern tiegħek u mal-Gvern il-ġdid li se joħroġ mill-elezzjonijiet li ġejjin.
      Jekk jogħġbok, Sinjur, aċċetta l-assigurazzjoni ta' l-ogħla konsiderazzjoni tagħna.
      Brussel,
      
         
            Għall-Kummissjoni Għall-Kunsill
         
      
      
         
            Il-President